Source: http://monitorulneamt.ro/neamt-vs-iasi-va-fi-barajul-pentru-liga-3/
Timestamp: 2020-01-19 05:38:13+00:00

Document:
Neamţ vs. Iaşi va fi barajul pentru Liga 3 » Monitorul de Neamț și Roman
Neamţ vs. Iaşi va fi barajul pentru Liga 3
■ sorţii au decis ca adversara celei mai bune echipe din campionatul Ligii 4 Neamţ să fie campioana judeţului Iaşi ■ promovarea se va decide în două manşe ■ meciul retur se va disputa pe terenul nemţenilor ■ pe primele locuri în campionatele celor două judeţe sînt acum CSM Ceahlăul, respectiv Victoria Leţcani ■
Tragere la sorţi dificilă pentru judeţul Neamţ ieri, la sediul FRF, unde s-au stabilit perechile pentru barajul de promovare în Liga 3. Adversara echipei care va cîştiga campionatul diviziei judeţene la Neamţ (Liga 4) în meciul de baraj va fi campioana judeţului Iaşi, iar la cum arată clasamentul după disputarea turului, cel mai probabil va fi vorba de Victoria Leţcani. Un mic avantaj ar putea fi însă pentru formaţia care va reprezenta judeţul nostru la barajul de promovare faptul că primul meci se va disputa la Iaşi, iar returul, în Neamţ. Partidele tur-retur vor avea loc pe 16 iunie de la ora 18.00 (la echipa din Iaşi) şi peste o săptămînă, pe 23 iunie, de la ora 17.30, pe terenul grupării nemţene. În eşalonul 4 din Neamţ lupta pentru titlul de campioană a judeţului este încă deschisă, favorita CSM Ceahlăul (locul I) avînd de disputat jocurile din retur (sezonul regulat), dar şi 6 meciuri din faza play-off. Înainte de startul returului, echipa din Piatra Neamţ are 24 de puncte şi este la doar 3 lungimi în faţa principalei urmăritoare, Bradu Borca. De menţionat că după modelul din Liga 1, în play-off punctele acumulate în sezonul regulat se vor înjumătăţi. În Liga 4 din Iaşi, bătălia pare ceva mai uşoară pentru formaţia din comuna Leţcani, în condiţiile în care diferenţa faţă de locurile II (Unirea Mirceşti) şi III (Flacăra Erbiceni) este de 12 puncte. Victoria Leţcani, o echipă care, ca şi CSM Ceahlăul a promovat în vara trecută în prima divizie judeţeană după ce a cîştigat Liga 5 (Seria a II-a), a reuşit în acest sezon să cîştige toate cele 16 jocuri, avînd număr maxim de puncte (48) şi golaveraj 72-14, cel mai bun atac din serie. Odată cu promovarea în Liga 4, echipa a fost preluată de antrenorul Dan Florin Croitoru, ex-jucător la CSM Poli Iaşi, sau Concordia Chiajna, fratele mult mai celebrului Marius Croitoru (actualul jucător al primdivizionarei ACS Poli Timişoara, ex-Steaua şi ex-FC Ceahlăul). În jocurile din tur, Victoria Leţcani a înregistrat cea mai categorică victorie în etapa a 4-a (9-2 în deplasare cu CS Ciurea), iar în jocurile directe cu principalele urmăritoare a cîştigat cu 1-0 în faţa celor de la Unirea Mirceşti (la Leţcani, în etapa a XIII-a), respectiv cu 5-2 pe Flacăra Erbiceni (în deplsare, în etapa a VI-a). În această iarnă, a înregistrat următoarele rezultate în amicale: 3-0 în deplasare cu Huşana Huşi (Liga 4 Vaslui); 4-4 cu CSM Politehnica Iaşi U19 şi 2-4 cu LPS Iaşi U19. În Liga 4, baza echipei din Leţcani a fost formată din mai mulţi tineri de 19 şi 20 de ani aduşi de antrenorul Florin Croitoru de la fosta sa echipă Steaua Magică Iaşi, dar lotul a fost completat cu cîţiva jucători experimentaţi, între care portarul Ciprian Bargan (ex Ştiinţa Miroslava), fundaşul Vlad Nuţu (ex- ACS Enadani Poiana Teiului) sau Mihai Vătavu. În această iarnă, în lot a fost cooptat şi Dan Mitan (ex-Concordia Chiajna), o soluţie pentru plecarea lui Darius Puşca în Liga a 3-a, la CSM Paşcani. În celelalte jocuri din Regiunea 1 Nord Est, împerecherile în urma tragerii la sorţi au stabilit următoarele dueluri la barajul pentru promovarea în Liga 3: Botoşani – Bacău; Suceava – Vaslui. În celelalte regiuni împerecherea echipelor campioane judeţene va fi astfel: Regiunea 2 Nord-Vest: Maramureş – Bihor, Cluj – Sălaj, Bistriţa Năsăud – Satu Mare; Regiunea 3 Centru: Braşov – Covasna, Alba – Harghita, Mureş – Sibiu; Regiunea 4 Vest: Hunedoara – Caraş-Severin, Arad – Gorj, Timiş – Mehedinţi; Regiunea 5 Sud-Vest: Vîlcea – Teleorman, Argeş – Olt, Dîmboviţa – Dolj; Regiunea 6 Sud: Ialomiţa – Ilfov, Giurgiu – Bucureşti, Călăraşi – Prahova; Regiunea 7 Sud-Est: Vrancea – Constanţa, Tulcea – Buzău şi Galaţi – Brăila. Jocurile tur se vor disputa pe 16 iunie (ora 18.00), pe terenurile primelor echipe extrase din urnă, iar returul pe 23 iunie (ora 17.30).
Cuvinte cheie:barajflorin croitoruIasiLiga 3Neamt
Manifestări dedicate mitropolitului Visarion
Neamţ: S-a aruncat în lac de pe baraj. A murit la spital

References: CSM 
 CSM 
 CSM 
 CSM 
 CSM 
 CSM